text: Må aflyse lovligt gaderæs
  11 maj 2010 kl. 14.25
  Unge får ikke lov at rase ud på lovlig vis på lørdag. Det motorsportsarrangement, som var planlagt på Flyvestation Vandel, er aflyst. Det samme gælder et lignende arrangement den 30. maj.
  Scandinavian Drift fik et underskud på 80.000 kr. på et tilsvarende arrangement lørdag den 1. maj. Ideen bag motorræset på det lukkede område er at få de unges ulovlige gaderæs gjort lovlig. 
  - Vi har ikke råd til det. Vi fik over 80.000 kroner i underskud på det første stævne, da der kom for få deltagere, og så regnede det også. Det hele var ellers en kæmpe succes, men desværre ligger det stille lige nu. Vi kan ikke - som privatpersoner - løfte opgaven. Det er et samfundsproblem, mener Sanne Skøttegaard fra Scandinavian Drift.
  
  Tør ikke
  Sanne Skøttegaard oplyser til Vejle Amts Folkeblad, at det minimum koster 100.000 kroner at arrangere et stævne. Med underskuddet fra det første stævne tør de ikke - som privatpersoner -  binde an med de to, som var planlagt.
  